## Odluka Ustavnog suda Republike Hrvatske broj:U-II-4843/2004 od 11. srpnja 2007.

### NN 90/2007 (29.8.2007.), Odluka Ustavnog suda Republike Hrvatske broj:U-II-4843/2004 od 11. srpnja 2007.

# USTAVNI SUD REPUBLIKE HRVATSKE

**2752**

Ustavni sud Republike Hrvatske, u sastavu Petar Klarić, predsjednik Suda, te
suci Marijan Hranjski, Mario Kos, Davor Krapac, Ivan Matija, Ivan Mrkonjić,
Željko Potočnjak, Agata Račan, Emilija Rajić, Smiljko Sokol, Nevenka Šernhorst i
Vice Vukojević, rješavajući o zahtjevu Vlade Republike Hrvatske, kojim se
pokreće postupak za ocjenu suglasnosti s Ustavom i zakonom drugog propisa, na
sjednici održanoj 11. srpnja 2007., donio je

## RJEŠENJE

I. Obustavlja se postupak pokrenut zahtjevom Vlade Republike Hrvatske za
pokretanje postupka za ocjenu suglasnosti s Ustavom i zakonom Odluke o
komunalnom doprinosu Općine Sveti Juraj na Bregu, klasa: 021-05/01-04/15-1,
urbroj: 2109/16-01/04 od 11. kolovoza 2004. i Odluke o visini komunalnog
doprinosa, klasa:021-05/01-04/15-1, urbroj: 2109/16-01/04 od 11. kolovoza 2004.
II. Ovo će se rješenje objaviti u »Narodnim novinama« i »Službenom glasniku«
Međimurske županije.

```
Obrazloženje
```

1. Vlada Republike Hrvatske podnijela je zahtjev, zaprimljen u Ustavnom sudu
Republike Hrvatske 13. prosinca 2004., za pokretanje postupka za ocjenu
suglasnosti s Ustavom i zakonom Odluke o komunalnom doprinosu Općine Sveti Juraj
na Bregu (u daljnjem tekstu: Odluka o komunalnom doprinosu) i Odluke o visini
komunalnog doprinosa (u daljnjem tekstu: Odluka o visini), koje je donijelo
Općinsko vijeće Općine Sveti Juraj na Bregu na svojoj 15. sjednici, održanoj 11.
kolovoza 2004.
Osporenom Odlukom o komunalnom doprinosu uređuje se visina komunalnog doprinosa
na području Općine Sveti Juraj na Bregu, cijena doprinosa po m3 građevine, način
i rokovi plaćanja doprinosa, uvjeti za oslobođenje od plaćanja doprinosa i
izvori sredstava za namirenje u slučaju oslobođenja od plaćanja doprinosa.
Osporenom Odlukom o visini utvrđen je način izračuna visine komunalnog doprinosa
i kriteriji za određivanje jedinične cijene.
2. U zahtjevu Vlade Republike Hrvatske navodi se da je Ured državne uprave u
Međimurskoj županiji svojom odlukom od 4. studenoga 2004. obustavio od primjene
osporene Odluke. Središnji državni ured za upravu, svojom odlukom od 16.
studenoga 2004., ocijenio je osnovanom navedenu odluku Ureda državne uprave u
Međimurskoj županiji.
Ocjenjujući osnovanom odluku Središnjeg državnog ureda za upravu, Vlada
Republike Hrvatske podnijela je zahtjev Ustavnom sudu, u kojem, u pogledu
osporene Odluke o komunalnom doprinosu, ukazuje da je ta Odluka u suprotnosti s
odredbama članka 30. stavaka 1. i 4., članka 31. stavka 7. te članka 32. stavka
3. Zakona o komunalnom gospodarstvu (»Narodne novine« broj 36/95., 70/97.,
128/99., 57/00., 129/00., 59/01., 26/03. – pročišćeni tekst i 82/04., u daljnjem
tekstu: ZKG), da su u njoj izostavljeni pojedini objekti koji se prema ZKG-u
obvezno financiraju iz sredstava komunalnog doprinosa, kao i da je izostavljeno,
prema ZKG-u obavezno, utvrđenje vrijednosti komunalnog doprinosa, da su pojedine
obveze na plaćanje doprinosa propisane unatoč tome što nisu propisane ZKG-om, te
da se donositelj osporene Odluke u njezinoj preambuli nije pozvao na sve važeće
propise o komunalnom gospodarstvu.
U pogledu osporene Odluke o visini Vlada Republike Hrvatske navodi da ta Odluka
nije smjela biti donesena kao poseban opći akt, već je trebala činiti sastavni
dio Odluke o komunalnom doprinosu, a sadržajno da je suprotna ZKG-u, budući da
također propisuje određene obveze koje navedeni ZKG ne predviđa.
3. Postupak pred Ustavnim sudom pokrenut je, sukladno odredbi članka 35. alineje
4. i članka 44. stavka 1. Ustavnog zakona o Ustavnom sudu Republike Hrvatske
(»Narodne novine« broj 99/99., 29/02. i 49/02. – pročišćeni tekst, u daljnjem
tekstu: Ustavni zakon), na dan primitka zahtjeva Vlade Republike Hrvatske u
Ustavnom sudu.
4. U tijeku ustavnosudskog postupka, Ustavni sud je zatražio od Općinskog vijeća
Općine Sveti Juraj na Bregu obavijest o tome jesu li osporene Odluke prestale
važiti donošenjem nove istovrsne odluke, te je tim povodom Općinsko vijeće
Općine Sveti Juraj na Bregu izvijestilo ovaj Sud da je donesena nova Odluka o
komunalnom doprinosu od 7. veljače 2005., objavljena u »Službenom glasniku«
Međimurske županije broj 4/05. Ustavnom sudu dostavljena je i preslika navedene
nove Odluke.
Uvidom u sadržaj prijelaznih i završnih odredaba nove Odluke od 7. veljače
2005., utvrđeno je da ranija Odluka o komunalnom doprinosu i Odluka o visini,
koje su obustavljene od primjene i koje Vlada Republike osporava svojim
zahtjevom pred Ustavnim sudom, nisu izrijekom stavljene izvan pravne snage.
Također je utvrđeno da je sadržaj nove Odluke od 7. veljače 2005. u spornim
dijelovima usklađen s odredbama mjerodavnog ZKG-a, sukladno primjedbama koje su
stavljene na sadržaj osporenih ranijih Odluka tijekom postupka nadzora njihove
zakonitosti, a koje su primjedbe istaknute i u zahtjevu Vlade Republike Hrvatske
za pokretanje ustavnosudskog postupka.
 *Pretpostavke za vođenje ustavnosudskog postupka prestale su postojati.*

5. Kod pravnih normi neizvjesnog trajanja, do prestanka njihovog važenja može
doći na izričit ili na prešutan način. U prvom slučaju, odredbama drugog pravnog
propisa iste ili više pravne snage određuje se prestanak važenja određene pravne
norme ili pravnog propisa u cjelini. U drugom slučaju, ista se svrha postiže
donošenjem novog propisa ili pravne norme koja drugačije uređuje određenu pravnu
materiju, pri čemu vrijedi pravilo da kasnija norma iste ili višepravne snage
stavlja izvan snage raniju normu (lex posterior derogat legi priori).
Slijedom navedenog, u konkretnom slučaju, Odluke Općinskog vijeća Općine Sveti
Juraj na Bregu, osporene zahtjevom Vlade Republike Hrvatske, prestale su važiti
stupanjem na snagu Odluke o komunalnom doprinosu od 7. veljače 2005. (»Službeni
glasnik« Međimurske županije, broj 4/05.).
6. Članak 61. Ustavnog zakona glasi:
*Ustavni sud može obustaviti postupak ako podnositelj zahtjeva, odnosno
prijedloga odustane, a mora u slučajevima kad prestanu postojati pretpostavke za
vođenje postupka.*
S obzirom na činjenicu da su osporene Odluke prestale važiti, čime su prestale
postojati pretpostavke za vođenje ustavnosudskog postupka, na temelju citirane
odredbe Ustavnog zakona riješeno je kao u izreci.

Broj: U-II-4843/2004
Zagreb, 11. srpnja 2007.

USTAVNI SUD REPUBLIKE HRVATSKE
Predsjednik
**dr. sc. Petar Klarić**, v. r.

Rješenje, NN 90/2007-2752
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)